# Ma c’horn-bro/Ma Bro

| ◄ Klemgan war varo P. Proux, Barz Kerne | Ma Bro | War maro ma zad ► |
* Ken lïes ma teuan d’ar vro,
* Na dlejen bout kuitêt biskoaz,
* E fell d’in gwelet tro-ha-tro
* Ar pez a welan brema c’hoaz.
* En hunv, hag a laka daero
* Em daoulagad, allaz ! allaz !
* Setu aze ar fornigal,
* ’L’ech ma teue ’pad ar goan,
* Ar barz baleour Gorvan dall,
* Gant e vaz hir, a-c’houde koan,
* Da gana gwerzio a wechall
* Da gonta konto, ’tal an tan.
* Ha me, sioulik, war ma skabell,
* A selaoue gant eston braz,
* Pep gir kouezet eus e vuzell,
* Eur werz koz pe zon an Envn glaz,
* Gwerzio kaer an dud a vrezel,
* D’ar Saoz o toui gwall ha laz.
* P’ azean war ar skabell goad,
* Brema c’hoaz, e kredan gwelet
* Ar barz koz brewet gant an oad,
* Ha skeud an deïo tremenet
* A zav dirazon, ha ma gwad
* Tommoc’h ha yaouankoc’h a red.
* Eomp d’al liorz, da welet
* Ar voudenn c’hlaz ’lec’h ma reden
* War-lerc’h ar c’houiled alaouret,
* ’Lec’h, war ar bleunio ruz ha gwenn,
* En amzer gaer, ’vije bepred
* Malvenno-Doue ha kelien.
* Allaz perak ’ta ar bleunio
* A welen gwechall ken laouen
* Ha ken koant, etouez an delio,
* Hag a zave zeder o fenn,
* Perak m’o c’havan hep c’houezio,
* Hag o gwelan trist evel-hen ?
* Allaz ! mamm baour, pa n’az kwelan,
* Evel kent, etouez da vleunio,
* Eus o difoennan, o douran,
* Hag o tennan an drouk-louzo ;
* Ya, seblantout ’reont gouelan,
* Hag em glemm d’an envnidigo
* Gwelomp ar c’hoajo, ar parko :
* Anaout a ran c’hoaz pep gwezenn.
* Piou ’laro biken an neizo,
* Er c’harz spern hag er goz derwenn,
* A laeris d’al labousigo,
* Bran, moualc’h, turzunell pe golven ?
* Setu ive ar stank aze,
* Tro-dro burlu, bleunio an hanv :
* Pe lies a wech, em c’hoanze
* Dindan ar gwern, war ar maen-man,
* Ma zreid en dour skler ar waz-ze,
* E vijen gwelet o kanan !
* Dour ar feunteun ’zo skler bepred,
* Ha fresk, ha yen, dindan ar gwern.
* Ma skeud, en dour, am eus gwelet ;
* Eomp kuit, rak gant e eskern
* An Anko tristoc’h nan ê ket !…
* ’Vel ma zo c’houez-vad gant ar spern !
* War hent ar bourk ez on breman :
* ’Vel ma’z eo kresket pep gwezenn !
* Setu stank ar Pont-Meur aman,
* Ha setu ive ar faouenn
* ’Lec’h, gant ma c’hontell, a gredan,
* ’Skrivis ma hano, er bluskenn.
* Setu beg an tour, dreist ar roz !
* Kerkent ma c’halon da dridal,
* Ma yaouankiz, n’ouzon penôs,
* ’Sav dirazon, sonjo gwechall
* ’Zo leiz ma fenn… evit henoz
* Na gouskin ket, pe ’kouskin fall.
* Demad, salud d’it, iliz vraz,
* ’Lec’h ma lakaas da gristen
* Ar person koz ma badeas !
* Ama, bep sul, en oferenn
* E peden, e rên sin ar groaz,
* Hag, er gouspero, e kanen.
* Allaz ! pelec’h ’man an amzer,
* Eur gurunenn gaer war ma fenn,
* Friset ma bleo, ha gwisket kaer,
* Dindan lagad ma mammig ker,
* Gwisket evel eun êlig gwenn,
* Ken evurus ha ken laouen,
* E skuilhen burlu, bleun balan,
* Bleunio ruz ha gwenn ha melen,
* ’Lec’h ma tremene o kanan
* Ar prosesion, ar groaz e-penn ?
* Ar c’hleier ’glewan o vrallan,
* Hag o kanan, ar veleien.
* Ha setu aman ar vered,
* ’Lec’h ma kousk ma mamm ha ma zad,
* ’Lec’h ma karien mont da gousket,
* En o c’hichen, ineo mad,
* Gant ma zud koz a zo marwet,
* Kent m’o gwelas ma daoulagad.
* Ama ’kousk re goz ar barrouz,
* Dindan ar sap, an ivinenn,
* Beb sul, zoken en amzer louz,
* War o bezio ’ve grêt pedenn ;
* Ar vugale, gant c’hoerz ha trouz,
* Eno ’c’hoari, war ar c’hlazenn.
* Hag ar re varv keiz a glev c’hoaz
* Kana gouspero, oferenn,
* Dindan ar bleunio, ar yeot glaz,
* Hag ar c’hleier a zon laouen,
* D’ar zulio ha d’ar gouelio braz ;
* An estig a gan ’us d’o fenn.
* Pa deu d’an iliz eun eured,
* Gant levenez, c’hoerz ha bleunio,
* Pe eur bugel newez ganet,
* Da vadezi, ’us d’ar bezio
* E tremenont, o lavaret :
* — « Bennoz Doue d’o ineo ! »
* Neuze, pa zon an hanter-noz,
* Etouez ar re varv ’man ar c’hiz
* Da sevel en o bezio kloz,
* Ha da vont, en spez, d’an iliz :
* ’Wit ma ’z aint holl d’ar baradoz,
* Kristenien, eun De profundis !
* Hag ar person koz a lavar,
* ’Vel gwechall, d’ê an oferenn,
* En skeud ar stered hag al loar.
* Pa darz an de, peb ine gwenn
* A nij d’an nenv, ha d’an douar
* Ar c’horf ’n e doull du a diskenn.
* Goude holl drubuilho ar bed,
* Doue, bezet ouzin truez,
* Ha, dreist al loar hag ar stered,
* Ma galvet d’ho rouantelez,
* Gant ma zado koz ’zo pignet
* Gantoc’h, da gaout ar wir vuhez.
* O iliz koz, bered ma bro,
* Ra vo ho touar binniget,
* Prestik e tigouezo ma zro,
* Hag e vin ive douaret
* E-kichen ma c’herent maro,
* O deus bet gant furnez bevet.
* Pa glevin c’hoaz warnon, em bez,
* Komz en brezoneg tud ma bro,
* Ar re yaouank, ’c’h ober al lez,
* Beb sul, goude ar gouspero,
* An estig ’kanan ’us d’e nez :
* Me na gredan ket d’ar maro.
             Kemper, 19 a viz du 1860.